TEAMG โชว์ตัวเลข 9 เดือนกวาดกำไร 92.58 ลบ. อวดแบ็คล็อก 3.4 พันล้าน ย้ำรายได้ปีนี้โต 10%
TEAMG โชว์ตัวเลข 9 เดือนกวาดกำไร 92.58 ลบ. อวดแบ็คล็อก 3.4 พันล้าน ย้ำรายได้ปีนี้โต 10%
9 พ.ย. 2561

นายชวลิต จันทรรัตน์ ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า ผลการดำเนินงานในช่วง 9 เดือนแรกของปี 2561 บริษัทมีกำไรสุทธิอยู่ที่ 92.58 ล้านบาท เพิ่มขึ้น 28.17% จากช่วงเดียวกันของปีก่อน ที่มีกำไรสุทธิอยู่ที่ 72.23 ล้านบาท
โดยบริษัทมีกำไรสุทธิในช่วงไตรมาส 3/61อยู่ที่ 33.43 ล้านบาท เพิ่มขึ้น 12.48% จากช่วงเดียวกันของปีก่อน ที่มีกำไรสุทธิอยู่ที่ 29.72 ล้านบาท และมีงานในมือรอรับรู้รายได้ (Backlog) อยู่ที่ 3,477 ล้านบาท โดยบริษัทคาดว่าจะสามารถทยอยรับรู้รายได้อย่างต่อเนื่อง
ขณะที่ผลการดำเนินงานในช่วงครึ่งปีหลังของปี 2561 ยังมีแนวโน้มเติบโตได้ดี และ backlog ในช่วงไตรมาสที่ 4/61ยังมีแนวโน้มที่จะเติบโตขึ้น พร้อมทั้งเตรียมบริษัทยังรุกเข้าไปรับงานเมกะโปรเจกต์ภาครัฐประกอบกับงานโครงการที่เกี่ยวข้องกับเขตพัฒนาเศรษฐกิจพิเศษภาคตะวันออก (EEC) รวมทั้งงานอาคารขนาดใหญ่ และงานโครงสร้างพื้นฐานอยู่ระหว่างการเร่งดำเนินการอย่างต่อเนื่อง โดยเฉพาะงานในประเภทกลุ่มคมนาคมระบบราง
ขณะเดียวกันบริษัทยังศึกษาโอกาสขยายฐานลูกค้าออกไปในอาเซียนโดยร่วมมือกับพันธมิตรทั้งในประเทศ และต่างประเทศ รวมทั้งบริษัทยังวางแผนที่จะขยายธุรกิจไปยังต่างประเทศเพื่อเพิ่มศักยภาพและความแข็งแกร่งของบริษัท โดยจะเดินหน้าขยายธุรกิจให้ครอบคลุม 10 ประเทศในอาเซียน ได้แก่ อินโดนีเซีย บรูไน และสิงคโปร์ จากปัจจุบันที่ให้บริการใน 7 ประเทศ ได้แก่ ไทย มาเลเซีย ฟิลิปปินส์ เวียดนาม ลาว เมียนมา และกัมพูชา
“ณ สิ้นไตรมาส3/61บริษัทยังมี backlog อยู่ที่ 3,477 ล้านบาท และยังมีแนวโน้มจะเติบโตต่อเนื่อง เนื่องจากงานโครงการภาครัฐ และงานก่อสร้างใน EEC ที่ทยอยออกมาอย่างเนื่อง ซึ่งถือว่าเป็นผลบวกกับบริษัท ซึ่งจะทำให้เราได้รับงานเพิ่มมากขึ้น และยังวางแผนที่จะเข้ารับงานเมกะโปรเจกต์ภาครัฐไตรมาส4/61 เพื่อหนุนการเติบโตในอนาคต” นายชวลิต กล่าว
 
อนึ่งก่อนหน้านี้ นายชวลิต มีการประเมินว่าภาพรวมทั้งปี 2561 บริษัทจะมีรายได้เติบโต 10% จากฐานปี 2560 ที่มีรายได้ 1,607 ล้านบาท